Úradný vestník L 336 , 23/12/2003 S. 0006 - 0007



Nariadenie Európskeho parlamentu a Rady (ES) č. 2257/2003 z 25. novembra 2003, ktorým sa mení a dopĺňa nariadenie Rady (ES) č. 577/98 o organizácii výberového zisťovania pracovných síl v spoločenstve na prispôsobenie zoznamu ukazovateľov (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 285, so zreteľom na návrh Komisie, v súlade s postupom stanoveným v článku 251 zmluvy [1], keďže: (1) výberové zisťovanie pracovných síl vykonávané podľa nariadenia Rady (ES) č. 577/98 [2] by malo primerane odrážať nové a v poslednom čase sa objavujúce rysy trhu práce; (2) v súlade s programom Európskej sociálnej politiky prijatom na decembrovom zasadaní Európskej rady v Nice, s rozhodnutím Rady 2002/177/ES z 18. februára 2002 o hlavných smeroch politiky zamestnanosti členských štátov na rok 2002 [3] a s odporúčaním Rady 2002/549/ES z 21. júna 2002 o hlavných smeroch hospodárskej politiky členských štátov a spoločenstva [4] musí byť spôsob organizácie práce prispôsobený potrebám podnikov a jednotlivcov; (3) ukazovatele zisťovania stanovené v nariadení (ES) č. 577/98 boli stanovené podľa štatistických potrieb a situácie na trhu práce v danom období; (4) zber údajov by nemal spôsobovať spravodajským jednotkám zaťaženie prevyšujúce svojím objemom prínos, ktorý užívatelia zisťovania môžu odôvodnene očakávať; (5) Komisia sa poradila s Výborom pre štatistické programy, zriadeným rozhodnutím Rady 89/382/EHS, Euratom z 19. júna 1989 [5]; (6) nariadenie (ES) č. 577/98 je preto potrebné zmeniť a doplniť, PRIJALA TOTO NARIADENIE: Článok 1 Článok 4 nariadenia (ES) č. 577/98 sa mení a dopĺňa takto: 1. V odseku 1 sa písmená b), c), d) a g) nahrádzajú takto: "b) pracovný status: - pracovný status v referenčnom týždni, - nepretržitý príjem mzdy alebo platu, - dôvod, prečo osoba nepracovala, aj keď mala zamestnanie, - hľadanie zamestnania pri nezamestnanej osobe, - druh hľadaného zamestnania (zamestnanec alebo samostatne zárobkovo činný), - spôsoby použité na hľadanie zamestnania, - pripravenosť nastúpenia do zamestnania; c) ukazovatele hlavného zamestnania: - postavenie v zamestnaní, - hospodárske odvetvie miestnej jednotky, - povolanie, - riadiaca funkcia, - počet osôb pracujúcich v miestnej jednotke, - krajina pracoviska, - región pracoviska, - rok a mesiac, v ktorom osoba začala pracovať v súčasnom zamestnaní, - využitie verejných služieb zamestnanosti pri nájdení súčasného zamestnania, - pracovný pomer na dobu určitú alebo neurčitú (a dôvody), - trvanie dočasného zamestnania alebo pracovného pomeru na dobu určitú, - rozlíšenie práce na plný alebo čiastočný úväzok (a dôvody), - zmluva s agentúrou, ktorá sprostredkúva dočasnú prácu, - práca na doma; d) pracovná doba: - počet hodín zvyčajne odpracovaných v týždni, - počet hodín skutočne odpracovaných, - počet nadčasových hodín v referenčnom týždni, - hlavný dôvod, prečo sa počet skutočne odpracovaných a zvyčajne odpracovaných hodín líši;" "g) hľadanie zamestnania: - druh hľadaného zamestnania, - doba hľadania zamestnania, - situácia osoby bezprostredne pred začatím hľadania zamestnania, - registrácia na úrade práce a poberanie dávok, - ochota osoby, ktorá nehľadá zamestnanie, pracovať, - dôvody, prečo osoba nehľadá zamestnanie, - nedostatok opatrovateľských zariadení." 2) V odseku 1 sa vkladá písmeno takto: "n) netypická pracovná doba: - práca na zmeny, - večerná práca, - nočná práca, - práca v sobotu, - práca v nedeľu." 3) V odseku 2 sa tretia zarážka nahrádza takto: "— rozsah modulu ad hoc nesmie byť väčší ako 11 premenných." 4) Vkladá sa nový odsek takto: "4. Na návrh Komisie možno určiť zoznam premenných (ďalej iba "štrukturálne premenné") z ukazovateľov zisťovaní uvedených v odseku 1, ktoré sa zisťujú iba ako ročné priemery vzťahujúce sa na 52 týždňov, a nie ako štvrťročné priemery. Tento zoznam štrukturálnych premenných, minimálna veľkosť vzorky a periodicita zisťovania sa stanovuje postupom podľa článku 8. Španielsko, Fínsko a Spojené kráľovstvo môžu v prechodnom období až do konca roku 2007 zisťovať štrukturálne premenné za jednotlivé štvrťročia." Článok 2 Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 25. novembra 2003 Za Európsky parlament predseda P. Cox Za Radu predseda L. Moratti [1] Stanovisko Európskeho parlamentu z 2. septembra 2003 (ešte neuverejnené v úradnom vestníku); rozhodnutie Rady zo 4. novembra 2003. [2] Ú. v. ES L 77, 14.3.1998, s. 3. Nariadenie naposledy zmenené a doplnené nariadením Komisie (ES) č. 2104/2002 (Ú. v. ES L 324, 29.11.2002, s. 14). [3] Ú. v. ES L 60, 1.3.2002, s. 60. [4] Ú. v. ES L 182, 11.7.2002, s. 1. [5] Ú. v. ES L 181, 28.6.1989, s. 47. --------------------------------------------------